- De har generet trafikken over mange kilometer, hvor de forsøgte at chikanere hinanden, kørte lige på midterstriben, så ingen kunne overhale, og når den ene lastbil forsøgte at overhale har den anden gentagne gange kørt ind foran ham.

- En politimand på stedet observerer, at de ligger og kører fuldstændig vanvittigt, siger vagtchef ved Fyns Politi Ehm Christensen.

To lastbiler kørte omkring klokken 16.30 "hasarderet chikanekørsel" i vestgående retning på den fynske motorvej ved Nyborg.

Fyns Politi søger vidne til chikanekørsel på E20 vestgående ved Nyborg omkring kl. 1630 mellem 2 hvide lastbiler der kørte meget hensynsløst. Ring 114 hvis du har været vidne til chikanen. Hilsen Vagtchefen

Der er tale om en hvid tankvogn og en hvid sættevogn på danske plader, men med henholdsvis en polsk og tysk chauffør bag rattet.

Politiet har bragt begge lastbiler til standsning, men hører alligevel meget gerne fra vidner, som måtte have set den hasarderede kørsel.

- Det her er sket over en meget lang strækning. Hvis vi skal lægge sagen op til eventuelt en frakendelse af kørekortene, så kræver det, at der har været nogle faresituationer. Min kollega fortæller, at han selv har observeret faresituationer, men sådan en sag kan meget bedre føres, hvis vi får flere vidner på, siger Ehm Christensen ved Fyns Politi.

Har du observeret de to lastbilers kørsel, kan du kontakte Fyns Politi på 114.